Frank Jensen (S), 2001-04-17:
Det er jo korrekt, at ungdomskriminaliteten har stået højt på regeringens og på Folketingets dagsorden i de seneste mange år, og man må vel også i dag kunne konstatere, at det har båret frugt.
De mange initiativer, vi har taget, har gjort, at vi sidste år kunne få konklusionen, at vi i dag har den mest lovlydige generation af unge, Danmark har haft de seneste 20 år.
Det er vigtigt, at vi også holder det inde i debatten, at det faktisk ser ganske godt ud, når vi ser på ungdommen i bredden.
De sætter pris på, det er deres værdi, det er deres norm, det er deres holdning, at vi skal have et kriminalitetsfrit samfund eller et samfund med så lav en kriminalitet som overhovedet muligt.
Vi har været dygtige til i Danmark at være forebyggende.
Vi har en ungdom, som er god til at holde sig fri af kriminalitet.
Vi har blot det problem: På trods af alle de redskaber, vi har i dag, konkluderede den ekspertgruppe, socialministeren og jeg nedsatte i begyndelsen af efteråret, og som kom med sin betænkning her i begyndelsen af februar, og på trods af alle de gode initiativer, vi har taget, og den gode tilgang, vi har til forebyggende arbejde, er der en lille gruppe af meget kriminalitetsbelastede unge, som ikke bliver samlet op og får en kriminalitetsfri tilværelse, men som fortsætter med at recidivere til grovere og grovere kriminalitet. Derfor er det vigtigt, at vi nu gør os de klare overvejelser, som jeg er glad for at alle ordførere har gjort: Hvad er det så ekstra, vi skal have for at få den her hårde kerne ud af kriminalitet?
Her er ekspertgruppen med sin kompetence, med sin faglige indsigt både af socialpædagogisk karakter, socialfaglig karakter og politimæssig karakter kommet med sit bud, nemlig en ungdomssanktion af op til 2 års varighed med den fleksibilitet, som alle ordførere har understreget den har. Hr. Helge Adam Møller var inde på, at der også var andre forslag, der har været fremme i debatten.
Jeg vil sige: Med den sammensætning, vi har her - fra det system, jeg selv repræsenterer som justitsminister, fra politiets side med politimester Jørn Bro fra Glostrup, med politimester Lars Rand Jensen fra Odense - har vi sikkerhed for, at vi har to meget kompetente politimestre og deres bud med.
Det er to politimestre, der har dagligdagen meget tæt inde på livet i de to kredse, de kommer fra, henholdsvis Glostrup og Odense.
Når de har sagt til mig og til Folketinget igennem den betænkning, den rapport, der ligger fra ekspertgruppen, at når vi ser på de unge under den kriminelle lavalder, har vi tilstrækkeligt med initiativer til at samle dem op,
Det er altså ikke alene en socialfaglig, socialpædagogisk konklusion, når det drejer sig om dem under 15 år.
Så drejer det sig om at bruge dem, ja, og her er der flere ordførere, der har understreget, at det kunne man godt forvente at man gjorde noget mere ved, og jeg skal da gerne her bidrage med at sige, at det har vi da en klar forventning om vil ske med de seneste ændringer i den sociale servicelov, der trådte i kraft her pr. 1. januar.
Nu får vi så også en ændring i den sociale servicelov, der forpligter kommunerne til inden 7 dage, efter at man har modtaget dokumentation fra politiet om alvorlig kriminalitet, at sætte en foreløbig handlingsplan op.
Det er altså et lovmæssigt krav nu, der fremgår af den sociale servicelov, hvis lovforslaget her vedtages.
Ungdomssanktionen er for mig at se det bidrag, vi mangler i den række af redskaber og sanktioner, vi har, en sanktion, som det rigtigt er påpeget fra borgerlig side, vil berøre et begrænset antal - heldigvis, vil jeg så sige.
Heldigvis er det et begrænset antal unge, der skal ind og have denne her meget indgribende og meget lange sanktion
Jeg tror, at hr. Nonbo kender den bedre end de fleste.
Ja, den er, at når sådanne unge er blevet fremstillet med påstand om varetægtsfængsling, så bliver de varetægtsfængslet. Når de så får endelig dom, får de måske den her 50-dages-dom, men de har siddet så lang tid i varetægt, at de bliver løsladt umiddelbart efter dommen. Så står de altså på gaden.
Så har man ikke længere nogen strafferetlige sanktioner at kunne bringe i anvendelse; man har ikke nogen tvangsmæssige redskaber at bringe i anvendelse
over for de her 15-17-årige
Det får vi nu.
Vi får en sanktion, der har den fleksibilitet, at man hele tiden kan lempe, men man kan også skærpe indholdet i sanktionen undervejs.
Jeg er sikker på, at vi her får en sanktion, der er langt bedre end det, vi tilbyder i dag.
Jeg tror også, at ordførerne, der har den socialfaglige tilgang, fru Anne Baastrup om nogen, vil erkende, at det, vi gør i dag, hvor vi sender sådan et ungt menneske af sted, efter han er blevet løsladt, ikke er nok. Man sender dem måske af sted på hike i Sverige med nogle dygtige socialpædagoger.
De oplever pludselig i en meget kort periode, at der er nogle voksne, der interesserer sig for dem.
Det lykkes måske de voksne på den meget korte tid at komme lidt ind under huden på dem, få dem til at slå visiret
lidt op, og de kommer ind og får fat i noget dér, hvor det er ved at gøre ondt.
Men så er hiken slut.
Så vender man tilbage til Danmark, og så ender de i kvarteret igen.
til at begå fornyet kriminalitet.
Vi sikrer med det her forslag, at det ikke vil være situationen, og vi har, om jeg så må sige, fat i den lange ende.
Det er et 2-årigt forløb.
Vi kan hele tiden vende tilbage, men som sagt er placering i lukket institution begrænset til op til 12 måneder, selvfølgelig med mulighed for, at det kan have været lempet undervejs, og at man så må vende tilbage til anbringelse i lukket institution.
Jeg er enig med de repræsentanter både for det sociale system og for politiet, der har sagt, at det er det her instrument, vi har manglet, og jeg håber, at Folketinget inden sommerferien vil vedtage det.
Regeringen har vist og vil fortsat vise sin fulde forståelse
for, at de økonomiske ressourcer skal være til rådighed, for at vi kan få løst det her begrænsede, men stærkt generende og også truende kriminalitetsbillede, vi har blandt en lille gruppe af meget, meget hårdt belastede kriminelle unge.
Med de ord vil jeg se frem til en positiv udvalgsbehandling og til, at lovforslaget bliver endeligt vedtaget, inden Folketinget går på sommerferie.